راجت هذ الأيام أخبار كتقول بللي المديرة الجهوية ديال مديرية الصحة فجهة مراكش آسفي حاولات تدخل للقشلة دالعسكر فبنكَرير، باش توقف على الحالة ديال شي عساكرية مصابين بفيروس كورونا المستجد فالقشلة، وكذلك تشوف واش كاين احترام للإجراءات الاحترازية المعمول بها، لكن وقفوها عند الباب وماخلاوهاش تدخل، وطلبو منها باش تمشي بحالها فأسرع وقت. الخبار اللي راجت مزيان على مواقع التواصل الاجتماعي، ونشروها بعض المواقع الإلكترونية، كتقول بللي العسكر اللي تصابو بكورونا تابعين لمصلحة الطب العسكري وماشي للمديرية الجهوية للصحة، وهوما تحت إشراف فريق طبي وتتبع المفتشية العامة للطب العسكري، والمديرة خاصها تعرف حدود اختصاصها. فتعليقها على هذ الموضوع، وفتصريح مقتضب ل”كود”، قالت لمياء شكيري بللي هي كَاع ما مشات لحتى شي قشلة، مصدر طبي آخر مقرب للمديرة قال بدورو ل”كود” بللي هي كَاع ما مشات لبنكَرير أصلا، وهذ الخبر مافراسوش. 
محاولة دخول المديرة الجهوية للصحة فمراكش للقشلة دبنكَرير حيت فيها عسكر مصابين بكورونا.. المديرة ل”كود”: غير إشاعة